*Tämä artikkeli käsittelee British Fascisti -puolueessa vaikuttanutta henkilöä. British Union of Fascists -puolueessa vaikuttanut Robert Gordon-Canning oli eri henkilö.*
John St Helier Landerin muotokuva Leopold Canningista vuodelta 1922
**Leopold Ernest Stratford George Canning, Garvaghin 4. paroni** (21. heinäkuuta 1878 – 16. heinäkuuta 1956) oli brittiläinen aatelinen, moottoriurheilun harrastaja, lentäjä ja poliitikko. Hän oli British Fascisti -puolueen toinen perustaja Rotha Lintorn-Ormanin ohella vuonna 1923.

Elämäkerta
----------

Leopold Canningin isoisoisä George Canning, Garvaghin 1. paroni oli Yhdistyneen kuningaskunnan lyhytaikaisen pääministerin George Canningin serkku. Hänen vanhempansa olivat Charles John Spencer George Canning ja Florence Alice de Bretton.

Canning toi Irlantiin vuonna 1898 kuuden hevosvoiman tehoisen Panhard-auton ja oli näin ensimmäisiä autoilijoita Irlannissa. Hän osallistui myöhemmin useisiin kilpa-ajoihin käyttäen moottoroituja kolmipyöräisiä. Hän oli myös yksi Irlannin moottoripyöräliiton ja Irish Automobile Clubin perustajista. Vuoden 1904 julkaisu *Motoring Annual and Motorist’s Year Book 1904* mainitsee hänen omistaneen neljä Ormonde-merkkistä moottoripyörää ja uskoneen vakaasti moottoriliikenneteollisuuden tulevaisuuteen Britanniassa.

Canning sai Royal Highland Infantry -jalkaväkirykmentin 2. pataljoonan palveluksessa luutnantin arvon ja osallistui ensimmäiseen maailmansotaan. Hän siirtyi myöhemmin luutnantiksi kuninkaallisiin lentojoukkoihin – hän oli ollut aiemmin perustamassa ranskalaista Aéro-Club de France -ilmailukerhoa. Hän palveli ainakin Makedonian rintamalla.

8. tammikuuta 1915 Canningin isä kuoli, ja hän peri Garvaghin paronin arvon.

Vuonna 1923 Canning perusti Rotha Lintorn-Ormanin kanssa British Fascisti -puolueen. Historioitsija Robert Skidelsky luonnehti puoluetta vuoden 1975 kirjassaan *Oswald Mosley* seuraavasti:

> »äärioikeistolainen ryhmä jäseninään suhteettoman suuri määrä kenraaleja ja amiraaleja, omistautuneena heltymättömään kamppailuun bolševismin muodossa ilmenevää pahuutta vastaan» 
> 
> 

Myöhemmin nimensä muotoon *British Fascist**s*** muuttaneen puolueen jäseniin lukeutuivat kenraalit Ormonde Winter, Julian Tyndale-Biscoe, Roland Erskine-Tulloch, James Spens ja Thomas Pilcher; amiraalit Edmund Fremantle, Reginald Tupper ja William Ernest Russell Martin; everstiluutnantit Daniel Burges ja Edward Russell, de Cliffordin paroni, sekä kokenut diplomaatti Arthur Henry Hardinge.

Canning jätti tehtävänsä puolueen puheenjohtajana vuonna 1924, ja häntä seurasi tehtävässä prikaatikenraali R. B. D. Blakeney. Canning oli sanonut asuvansa liian kaukana Lontoosta ollakseen tehokas puheenjohtaja.

Vuonna 1928 Canningista tuli yksi Fellowship of Nineteenth Century Motorists -järjestön ensimmäisistä jäsenistä.

Canning kuoli 77-vuotiaana 16. heinäkuuta 1956. Garvaghin paronin arvo periytyi tällöin hänen ainoalle elossa olleelle pojalleen Alexander Leopold Ivor George Canningille.

Perhe
-----

Canning avioitui ensimmäisen kerran vuonna 1904 Caroline Grace Elizabeth Ruben kanssa. Avioliitto purettiin vuonna 1909. Canning avioitui 1. tammikuuta 1919 Gladys Dora May Dimmerin (o.s. Parker, 1895–1982) kanssa Bayswaterissa. Vaimo oli taistelussa Ranskassa 21. maaliskuuta 1918 kaatuneen ja Viktorian ristillä palkitun John Dimmerin leski. Pariskunnalle syntyi neljä lasta:

* Dora Valerie Patricia Canning (31. lokakuuta 1919 – 17. toukokuuta 2002) – avioitui Philip Anthony Wellesley-Clarkin kanssa, joka kaatui Normandian maihinnousussa 6. kesäkuuta 1944
* Alexander Leopold Ivor George Canning, Garvaghin 5. paroni (6. lokakuuta 1920 – 31. lokakuuta 2013)
* Daphne Rose Canning (s. 16. joulukuuta 1922)
* Victor Stratford de Redcliffe Canning (7. helmikuuta 1924 – 7. toukokuuta 1944) – kaatui Cassinon taistelussa

Katso myös
----------

* Oswald Mosley, toinen kuninkaallisten lentojoukkojen lentäjä ja oman British Union of Fascists -puolueensa perustaja

Lähteet
-------

* *Thom's Irish Who's Who*. Alexander Thom & Co, 1923. Teoksen verkkoversio. (englanniksi)
* Leeson, Robert: *Hayek: A Collaborative Biography: Part XII: Liberalism in the Classical Tradition, Austrian versus British*. Springer, 2018. Teoksen verkkoversio. (englanniksi)
* Field, Peter Old: *Victoria Crosses on the Western Front August 1914- April 1915: Mons to Hill 60*. Pen and Sword, 2014. Teoksen verkkoversio. (englanniksi)
* Benewick, Robert: *Political Violence and Public Order*. Allan Lane, 1969. (englanniksi)

### Viitteet

1. 1 2 3  The Peerage
2. 1 2 3  *Thom's Irish Who's Who*, s. 90
3. 1 2 3  PastImperfect *Irish Times*. Viitattu 21.5.2020. (englanniksi)
4. ↑  1903 Motorists *Grace’s Guide*. Viitattu 21.5.2020. (englanniksi)
5. 1 2  Jack the war hero and Dora his widow who became a Lady ... A Moseley Tale of Love *Moseley Society*. Viitattu 21.5.2020. (englanniksi)
6. ↑  Leeson 2018, s. 196
7. ↑  Benewick 1969, s. 32
8. ↑  Field 2014, s. 191

Aiheesta muualla
----------------

* Leopold Canning valokuvassa vuodelta 1936, *National Portrait Gallery*, kuvaaja Walter Stoneman

|  |  |  |  |
| --- | --- | --- | --- |
|  | Edeltäjä:**Charles John Spencer George Canning** | **Garvaghin paroni**1915–1956 | Seuraaja:**Alexander Leopold Ivor George Canning** |

|  |  |  |  |
| --- | --- | --- | --- |
|  | Edeltäjä:**-** | **British Fascisti -puolueen puheenjohtaja**1923–1924 | Seuraaja:**R. B. D. Blakeney** |